b'\n_START_ARTICLE_\nHer\xc3\xb8y kirke (M\xc3\xb8re og Romsdal)\n_START_SECTION_\nHistorie\n_START_PARAGRAPH_\nDen f\xc3\xb8rste kirken i omr\xc3\xa5det ble bygd p\xc3\xa5 \xc3\xb8yen Her\xc3\xb8y i tidlig middelalder. Dette var en liten steinkirke som var hovedkirke for hele ytre Sunnm\xc3\xb8re. Kirken ble revet i 1859, og erstattet av en trekirke. I 1916 ble sognet delt, og kirken ble revet. Her\xc3\xb8y hovedkirke ble s\xc3\xa5 bygd i Skaret i Fosnav\xc3\xa5g, mens Indre Her\xc3\xb8y kirke ble bygd i Stoksund. Her\xc3\xb8y hovedkirke brant ned natt til andre juledag 1998. Mange kunstverk fra middelalderen gikk tapt i brannen.\n_START_SECTION_\nDagens kirke\n_START_PARAGRAPH_\nDagens kirke ble vigslet i 2003. Kirken har 700 sitteplasser, n\xc3\xa5r man tar alle forsamlingsrom med i betraktningen, og er p\xc3\xa5 tilsammen 2300 kvadratmeter, fordelt over to etasjer. Kirkekontoret for Her\xc3\xb8y sokn ligger ogs\xc3\xa5 i kirken.\n_START_SECTION_\nUtsmykking\n_START_PARAGRAPH_\nKunsten i kirken er laget av Per Odd Aarrestad. Han kaller midtgangen i kirken for \xc2\xabmenneskets livsakse\xc2\xbb. I midtgangen er det sju relieff som skal symbolisere veien til Gud. Alterutsmykkingen er 18 meter h\xc3\xb8y, og blir kalt \xc2\xabhimmelaksen\xc2\xbb. Den skal peke mot Gud. Alterskapet er sk\xc3\xa5ret i tre og har to motiver. \xc3\x85pnet viser den Kristussymbolene XP og krone i tillegg til symboler knyttet til Bibel og sakramenter. Lukket viser det den lidende Kristus. Over alteret henger et kors i laminert glass og speil. Det er ogs\xc3\xa5 flere glassmalerier p\xc3\xa5 ulike vegger i kirken.\n_START_SECTION_\nAlter, d\xc3\xb8pefont og prekestol\n_START_PARAGRAPH_\nAlteret, d\xc3\xb8pefonten og prekestolen ble tegnet av Aslaug \xc3\x98yehaug og Benedikte Holmberg . P\xc3\xa5 alteret ligger det en stilisert alterduk i st\xc3\xa5l. Duken har en bord av ulike kristne kors. Nederst p\xc3\xa5 alteret er det preget korsornamenter inn i betongen. D\xc3\xb8pefonten har et rom der det ligger en bit av den gamle d\xc3\xb8pefonten fra 1572, som ble \xc3\xb8delagt i brannen. D\xc3\xb8pefonten er preget med en duevinge. D\xc3\xa5psfatet er laget i glass av Ine Harrang. Prekestolen har ornamentmotiv av kornaks.\n_START_SECTION_\nOrgelet\n_START_PARAGRAPH_\nOrgelet er bygd av Jehmlich Orgelbau fra Dresden i Tyskland, og ble vigslet 30. november 2003.'